Eurofighter Typhoon

**Eurofighter Typhoon** je dvojmotorové viacúčelové stíhacie lietadlo 4. generácie s delta krídlom a kačacími plochami, navrhnuté a postavené konzorciom spoločností Alenia Aeronautica, BAE Systems a EADS pracujúcich ako holding Eurofighter GmbH. Projekt je riadený agentúrou NATO Eurofighter and Tornado Management Agency, ktorá je hlavným zákazníkom.

Na výrobe Typhoonu sa podieľa 400 subdodávateľských firiem a v rámci celého projektu sa tak vytvorilo vyše 100 000 pracovných miest.

## Vznik a vývoj
[thumb|right|[British Aerospace EAP („Experimental Aircraft Programme“) na Medzinárodnom aerosalóne vo Farnborough, 1986]]

Vývoj lietadla začal v roku 1983, keď Taliansko, Nemecko, Francúzsko, Británia a Španielsko spustili program FEFA (Future European Fighter Aircraft).  Medzi základné požiadavky, ktoré malo spĺňať budúce európske stíhacie lietadlo, patrili hlavne:
* Schopnosť  vzletu a pristátia na krátkej dráhe
* Schopnosť viesť boj mimo vizuálnu vzdialenosť

V roku 1984 sa Francúzsko chcelo ujať vedúcej úlohy pri realizácii projektu. Predložilo taktiež požiadavku, skonštruovať lietadlo tak, aby bolo možné jeho nasadenie aj na lietadlovej lodi. Keďže sa Francúzsko nedokázalo s partnermi dohodnúť na uvedených požiadavkách, opúšťa v roku 1985 konzorcium. Spúšťa svoj vlastný projekt, ktorého výsledkom bude stíhacie lietadlo Dassault Rafale.

Prvý let prototypu Eurofighter sa konal 27. marca 1994 v Bavorsku. 2. septembra 1998 dostalo lietadlo počas ceremoniálu vo Farnborough oficiálne svoje meno Eurofighter Typhoon. Prvý sériovo vyrábaný Eurofighter bol verejnosti predstavený 13. júna 2003 a 4. augusta toho istého roku bol zaradený do výzbroje Luftwaffe.  

## Konštrukcia
[náhľad|Eurofighter Typhoon FGR4 britskej [Royal Air Force|RAF ukazuje svoje delta krídlo a kačacie plochy pod kabínou pilota]]

### Drak
Konštrukcia lietadla s delta krídlom a kačacími plochami je navrhnutá ako prirodzene nestabilná pri nižších rýchlostiach. Vďaka tejto konštrukcii a systému fly-by-wire má však stroj dobrý vztlak, výbornú obratnosť a nižší odpor pri vyšších rýchlostiach.

Drak lietadla bol navrhnutý tak, že až 82 % tvoria kompozitné materiály, vďaka čomu sa podarilo výrazne znížiť hmotnosť Typhoonu. Ďalších 15 % konštrukcie pozostáva z hliníkovej a titánovej zliatiny, t.j. materiálov, v ktorých sa snúbi vysoká pevnosť a s nízkou hmotnosťou. 

Keďže je Typhoon projektom štyroch partnerských krajín, výroba jednotlivých komponentov je rozdelená nasledovne:
* Ľavé krídlo - firma Aeritalia (Taliansko)
* Pravé krídlo - firma Construcciones Aeronáuticas SA (Španielsko)
* Predná a zadná časť trupu – firma British Aerospace (Veľká Británia)
* Centrálna časť trupu - firma DASA (Nemecko)

Drak Typhoonu bol navrhnutý s ohľadom na čo najnižší radarový odraz, aj keď sa ešte nedá hovoriť o „stealth“ stíhačke. 

### Kokpit
Kabína pilota je vybavená tromi multifunkčnými farebnými displejmi a taktiež HUD displejom. Aby sa minimalizoval reakčný čas pilota pri náročných bojových podmienkach, v kokpite je využitý koncept HOTAS (Hands-On-Throttle-And-Stick), t.j. najdôležitejšie ovládacie prvky sú umiestnené na plynovej a riadiacej páke. Bojové nasadenie výrazne uľahčuje taktiež prilba Striker od firmy BAE Systems, ktorá zobrazuje pilotovi najdôležitejšie avionické a taktické informácie. Prilba navyše obsahuje kameru nočného videnia, čo výrazne zefektívňuje nasadenie počas noci. Samozrejmosťou je prilbový zameriavač, vďaka ktorému môže pilot uzamknúť cieľ a vystreliť aj tzv. „cez rameno“. Prostredníctvom prilby môže pilot ovládať lietadlo aj hlasovými pokynmi. 

### Avionika
náhľad|vľavo|Prototyp radaru CAPTOR-E
náhľad|170px|Infračervený prieskumný a zameriavací systém PIRATE

Eurofighter Typhoon je vybavený pulzným dopplerovským radarom **Captor-M**, ktorý je schopný vyhľadať cieľ až na 185 km. Tento radar má byť nahradený novovyvinutým radarom typu AESA (Active Electronically Scanned Array). Je to radar s aktívnym elektronickým vychylovaním lúča a nesie označenie **CAPTOR-E**, alebo **CAESAR** (CAPTOR Active Electronically Scanned Array Radar). Posúva možnosti Typhoonu útočiť na pozemné ciele za každého počasia a je oveľa odolnejší voči rušeniu, ako jeho predchodca. Jeden z odborníkov firmy EADS, podieľajúcej sa na vývoji, sa vyjadril, že radar bude schopný vyhľadať stíhačku F-35 až na vzdialenosť 59 km. Hoci bol vývoj radaru už ukončený a lietadlá druhej a tretej série by ním mohli byť výrazne modernizované, žiadna z krajín oň zatiaľ neprejavila záujem. 

Od roku 2007 sú lietadlá Eurofighter Typhoon vybavené tiež infračerveným prieskumným a zameriavacím systémom **PIRATE**. Ide o elektro-optický systém, ktorý je umiestnený v prednej časti trupu, naľavo od kokpitu. V režime vzduch-vzduch PIRATE vyhľadáva horúce výfukové plyny prúdových motorov a umožňuje ich sledovanie. V režime vzduch-zem vyhľadáva tepelné zdroje na povrchu Zeme. Je spojený s displejom prilby pilota, v ktorej sa zobrazujú ciele vo vysokom rozlíšení. PIRATE je schopný sledovať súčasne do 200 cieľov. 

**AIS** (Attack and Identification System) predstavuje systém, ktorý združuje všetky informácie, získané jednak zo senzorov na palube lietadla a jednak z externých zdrojov (napr. AWACS). Automatizuje sa tým spracovanie dát z viacerých systémov a znižuje sa záťaž pilota.

## Operačné nasadenie
### RAF
náhľad|Britský Typhoon sprevádza ruský Tu-95

Dňa 17. augusta 2007 vzlietli dva Typhoony prvýkrát proti ruskému bombardéru Tupolev Tu-95, ktorý sa priblížil k vzdušnému priestoru Británie. Podobných vzletov, pri ktorých je potrebné eskortovať ruské lietadlá, sa odvtedy uskutočnili stovky. Obzvlášť veľa vzletov na zabezpečenie vzdušného priestoru sa konalo v rokoch 2014 – 2015, kedy sa aktivita ruských vzdušných síl výrazne zintenzívnila. 

#### [[Občianska vojna v Líbyi]]
Dňa 21.marca 2011 sa začalo desať Typhoonov podieľať na udržiavaní bezletovej zóny nad Líbyou. Už o tri týždne na to sa britské Typhoony zúčastnili prvýkrát ostrého bombardovania pozemných cieľov. Dňa 12. apríla 2011 úspešne zhodili presne navádzané bomby typu GBU-16 Paveway II na vojenské vozidlá Kaddáfiho jednotiek. Vzhľadom k tomu, že piloti Typhoonov nemali ešte dostatočné skúsenosti s misiami vzduch-zem, označovanie cieľov pre nich zabezpečovali stíhačky Tornado GR4, prostredníctvom kontajnerov Litening III.

#### Kríza v Červenom mori
Koncom roku 2023 začali jemenskí rebeli (Húsiovia) podporovaní Iránom útočiť na obchodné lode plávajúce cez Červené more. Trasa cez Červené more a Suezský prieplav predstavuje najkratšiu trasu na dodávku tovarov z Ázie a Blízkeho východu do Európy. Preto túto trasu využívala pred útokmi Húsiov približne tretina kontajnerových plavidiel. V dôsledku jemenských útokov muselo byť približne 12 % svetového obchodu presmerovaného na trasu okolo Afriky, čo viedlo k vyšším nákladom a oneskoreniu dodávok.

Militantné aktivity Húsíov vyvolali vojenskú reakciu mnohých krajín vrátane Spojených štátov. USA a Spojené kráľovstvo spustili 12. januára 2024 operáciu Prosperity Guardian, ktorej cieľom bola ochrana prepravnej trasy v Červenom mori. V rámci tejto operácie zaútočili na plavidlá Húsiov a zbombardovali niektoré oblasti Jemenu kontrolované Húsijmi.

Spojené kráľovstvo vyslalo 11. januára z cyperskej základne Akrotiri štyri lietadlá RAF Typhoon FGR4. Štvorica strojov, vyzbrojená laserom navádzanými bombami Paveway IV, sa vydala na misiu s cieľom zničiť pozemné základne Húsiov vzdialené približne 2 622 km. Počas tohto dlhého letu im zabezpečoval podporu vzdušný tanker A330-243MRTT. V rámci tejto misie sa Typhoonom podarilo zničiť dve zariadenia. Išlo o štartovaciu plochu prieskumných/útočných bezpilotných lietadiel v Bani v severozápadnom Jemene (s niekoľkými budovami) a letisko v Abbs, ktoré bolo použité na odpálenie riadených striel aj bezpilotných lietadiel útočiacich na obchodné lode. Bombardovanie sa začalo 12. januára o 02:30 miestneho času a súbežne s ním vykonávali nálety na iné pozície Húsiov aj americké stíhačky F/A-18E/F Super Hornet. 

Ďalší nálet na pozemné ciele Húsiov sa uskutočnil 22. januára opäť v spolupráci s americkými ozbrojenými silami. Štvorica Typhoonov, vyzbrojená presne navádzanými bombami Paveway IV, zasiahla viacero cieľov na dvoch vojenských lokalitách v blízkosti letiska Sanaa. Stíhačky doplnili palivo počas letu prostredníctvom dvojice lietadiel A330 MRTT.

### Talianske vzdušné sily
Dňa 29. marca 2011 sa Eurofightery talianskych vzdušných síl zapojili do udržiavania bezletovej zóny v Líbyi.

## Používatelia
[náhľad|Eurofighter Typhoon [Saudské kráľovské letectvo|Saudského kráľovského letectva]]

Dňa 30. januára 1998 bola podpísaná prvá zmluva o výrobe konkrétneho počtu lietadiel pre jednotlivé partnerské krajiny. Výroba prebiehala nasledujúce roky v troch sériách, ktoré sa líšia od seba vybavením a množstvom integrovaných zbraní.

Popri partnerských štátoch, združených v konzorciu, sa ďalším používateľom stalo v júli 2007 Rakúsko. Hoci išlo o kontrakt, poznačený korupčným škandálom, 15 lietadiel 1. výrobnej série už niekoľko rokov stráži rakúsky vzdušný priestor. 

V roku 2007 podpísala Saudská Arábia s BAE Systems zmluvu za 4,4 miliardy libier na dodávku 72 stíhačiek Eurofighter Typhoon. Z celkového počtu strojov by 48 kusov malo pochádzať ešte z 2. série a 24 bude z najnovšej 3. série. 

Ďalším používateľom stíhačiek Eurofighter sa stane Omán, ktorý v roku 2012 objednal 12 lietadiel, ako náhradu za zastaralý SEPECAT Jaguar. Ide už o produkciu z 3. série, ktorá by mala byť Ománu dodaná v roku 2017.

Po Saudskej Arábii a Ománe bude Kuvajt treťou krajinou Arabského polostrova, ktorá zaradí Eurofighter Typhoon do svojho letectva. V septembri 2015 oznámilo konzorcium Eurofighter uzavretie dohody s Kuwaitom o nákupe 28 kusov týchto lietadiel v hodnote 7 – 8 mld. eur. Kuvajt zdôvodnil svoje rozhodnutie vzrastajúcim nebezpečenstvom zo strany Islamského štátu. Dohoda s Eurofighter GmbH bola prekvapením, keďže sa pôvodne očakávalo, že sa Kuvajt rozhodne pre F/A-18E/F Super Hornet od spoločnosti Boeing. Stíhačky Typhoon, vyrobené pre Kuvajt, budú mať ako prvé a zatiaľ ako jediné, integrovaný AESA rádiolokátor CAPTOR-E.




### Súčasní používatelia
náhľad|350px|Súčasní používatelia lietadiel Eurofighter Typhoon (modrá) a budúci (tyrkysová)
[náhľad|Vzlietajúci Eurofighter EF 2000GS v službách [Luftwaffe (Bundeswehr)|Luftwaffe patriaci Taktisches Luftwaffengeschwader 73 „Steinhoff“]]
[náhľad|Dvojmiestna cvičná/stíhacia verzia Typhoon T3 patriaca [29. peruť RAF|29. peruti RAF zo základne Coningsby]]
[náhľad|Eurofighter EF 2000S [Španielske vzdušné sily|španielskych vzdušných síl patriaci jednotke Ala 11]]
[náhľad|Eurofighter F-2000A [Talianske vzdušné sily|talianskych vzdušných síl patriaci 36º Stormo *Riccardo Helmut Seidl*]]

; **[[Nemecko]]**
* Luftwaffe
** Taktisches Luftwaffengeschwader 71 „Richthofen“, základňa Wittmundhafen
** Taktisches Luftwaffengeschwader 73 „Steinhoff“, základňa Rostock–Laage
** Taktisches Luftwaffengeschwader 74, základňa Neuburg
** Taktisches Luftwaffengeschwader 31 „Boelcke“, základňa Nörvenich
; **[[Omán]]**
* Kráľovské vzdušné sily Ománu
** 8. letka, základňa Adam
; **[[Rakúsko]]**
* Rakúske vzdušné sily
** Überwachungsgeschwader, základňa Zeltweg
*** 1. Staffel
*** 2. Staffel
*** Düsentrainerstaffel, základňa Hörsching
; **[[Saudská Arábia]]**
* Saudské kráľovské letectvo
** Letecká základňa Kráľa Fahada, Ta'if
*** 3. letka
*** 10. letka
*** 80. letka
; **[[Spojené kráľovstvo]]**
* Royal Air Force
** RAF Coningsby, Lincolnshire, Anglicko
*** 3. peruť RAF
*** 11. peruť RAF
*** 29. peruť RAF, prevádzková jednotka konverzie taktického školenia a hodnotenia pilotov
*** 41. peruť RAF, skúšobná a vyhodnocujúca peruť
** RAF Lossiemouth, Moray, Škótsko
*** 1. peruť RAF
*** 2. peruť RAF
*** 6. peruť RAF
** RAF Mount Pleasant, Východné Falklandy, Falklandy
*** 1435. letka RAF
** RAF Akrotiri, Suverénne základňové územia Akrotiri a Dekeleia, Cyprus
*** 903. expedičné letecké krídlo
; **[[Španielsko]]**
* Španielske vzdušné sily
** Ala 11, základňa Morón
*** 111 Escuadrón
*** 113 Escuadrón, prevádzková jednotka konverzie taktického školenia a hodnotenia pilotov
** Ala 14, základňa Albacete
*** 142 Escuadrón
; **[[Taliansko]]**
* Talianske vzdušné sily
** 4º Stormo *Amedeo d'Aosta*, základňa Grosseto
*** 9º Gruppo ADX
*** 20º Gruppo OCU ADX, prevádzková jednotka konverzie taktického školenia a hodnotenia pilotov
** 36º Stormo *Riccardo Helmut Seidl*, základňa Gioia del Colle
*** 10º Gruppo ADX
*** 12º Gruppo ADX 
** 37º Stormo *Cesare Toschi*, základňa Trapani
*** 18º Gruppo ADX

### Budúci používatelia
; **[[Katar (štát)|Katar]]**
* Katarské vzdušné sily
; **[[Kuvajt (štát)|Kuvajt]]**
* Kuvajtské vzdušné sily
 
## Špecifikácie
right|400px
[náhľad|Eurofighter EF 2000S [Rakúske vzdušné sily|rakúskych vzdušných síl]]
náhľad|Prúdový motor EJ200
náhľad|Eurofighter Typhoon so zavesenou výzbrojou
náhľad|Kontajner LITENING

*Údaje z* Typhoon performance data, BAE Systems, Superfighters a Modern Fighters.

### Technické údaje
* **Posádka**: 1 alebo 2 (tréningová verzia) 
* **Dĺžka**: 
* **Rozpätie**: 
* **Výška**: 
* **Nosná plocha **: 
* **Hmotnosť (prázdny)**: 
* **Vzletová hmotnosť**: 
* **Maximálna vzletová hmotnosť**: 
* **Pohonná jednotka**: 2 × dvojprúdový motor Eurojet EJ200 s prídavným spaľovaním
** **Suchý ťah**: 2× 60&nbsp;kN
** **Ťah s [[forsáž]]ou**: 2× 90 kN

### Výkony
**Maximálna rýchlosť**: /h
* **Dolet**: 
* **Preletový dolet**: 
* **Dostup**:  
* **Stúpavost**: /s
* **Plošné zaťaženie**: /m2
* **Pomer ťah/hmotnosť**: 1,15
* **Maximálne preťaženie**: +9/-3 g

### Výzbroj
* 1× kanón Mauser BK-27 kalibru  so zásobou munície 150 ks
* 13 externých závesov (8x pod krídlami, 5x pod drakom stroja) – s nosnosťou do 7 500 kg
** **Strely vzduch-vzduch:**
*** AIM-120 AMRAAM
*** AIM-132 ASRAAM
*** AIM-9 Sidewinder
*** IRIS-T
*** Meteor
** **Strely vzduch-zem:**
*** Brimstone
*** KEPD 350 (Strela je zatiaľ vo fáze testovania a o jej zavedení do výzbroje Typhoonu uvažujú nemecké a španielske vzdušné sily.)
*** Storm Shadow
** **Bomby:**
*** Paveway II/III/Enhanced Paveway
*** Paveway IV
** **Iné:**
*** LITENING III – zameriavací kontajner na laserom navádzané bomby
*** kontajner na elektronické rušenie radarom navádzaných striel
*** 3 prídavné palivové nádrže na zvýšenie doletu

## Referencie

## Pozri aj
* Dassault Rafale
* McDonnell Douglas F/A-18 Hornet
* McDonnell Douglas F-15 Eagle
* Šenjang J-11
* Suchoj Su-35

## Iné projekty

## Externé odkazy
* Oficiálna webstránka Eurofighter
* Eurofighter Typhoon v rakúskom letectve

Kategória:Britské stíhacie lietadlá
Kategória:Nemecké stíhacie lietadlá
Kategória:Talianske stíhacie lietadlá
Kategória:Lietadlá Eurofighter